កម្ពុជា​និង​ឥណ្ឌា​ធ្វើកិច្ច​ព្រមព្រៀង​​ឥណទាន​ចំនួន​១៥​លាន​ដុល្លារ
ថវិកា​នេះ​សម្រាប់​គម្រោង​អភិវឌ្ឍន៍​ស្ទឹង​តាសាល​ដែល​​នឹង​មាន​ប្រយោជន៍​ដល់​កសិកម្ម​ស្រូវ​ ការ​ទប់​ស្កាត់​ទឹក​ជំនន់ និង​វារីអគ្គិសនី។
ប្រទេសកម្ពុជានិងប្រទេសឥណ្ឌាបានចុះហត្ថលេខាលើកិច្ចព្រមព្រៀងផ្តល់ឥណទានចំនួន១៥លានដុល្លារអាមេរិកសម្រាប់គម្រោងអភិវឌ្ឍន៍ធនធានទឹកស្ទឹងតាសាល ដែលនឹងផ្តល់ផលប្រយោជន៍ជំរុញការធ្វើស្រូវ រនាំងទប់ស្កាត់ទឹកជំនន់ និងស្ថានីយ៍វារីអគ្គិសនី។ អ្នកជំនាញកសិកម្ម បាននិយាយថា គម្រោងនេះជាជំហ៊ានវិជ្ជមាន ដើម្បីបង្កើនដំណាំស្រូវ និងផលិតផលស្រូវ ប៉ុន្តែវាទាមទារឱ្យកសិករមានចំពោះដឹងនិងជំនាញកសិកម្មត្រឹមត្រូវ។ ប្រទេសឥណ្ឌាបានផ្តល់ប្រាក់ឥណទានចំនួន១៥លានដុល្លារអាមេរិកដល់ប្រទេសកម្ពុជាសម្រាប់អនុវត្តគម្រោងអភិវឌ្ឍន៍ធនធានទឹកស្ទឹងតាសាល សំដៅពង្រីកផ្ទៃដីដាំស្រូវជាង២៥០.០០០ហិកតានិងបញ្ចៀសទឹកជំនន់នៅក្នុងខេត្តកំពង់ស្ពឺ។ លោក P. Dalal នាយកធនាគារ EXIM និងលោកអូន ព័ន្ធមុន្នីរ័ត្ន រដ្ឋលេខាធិការក្រសួងសេដ្ឋកិច្ច និង ហិរញ្ញវត្ថុកម្ពុជា បានចុះហត្ថលេខាលើកិច្ចព្រមព្រៀងផ្តល់ឥណទានចំនួន១៥លានដុល្លារអាមេរិកសម្រាប់គម្រោងអភិវឌ្ឍន៍ធនធានទឹកស្ទឹងតាសាលកាលពីល្ងាចថ្ងៃអង្គារ។ គម្រោងអភិវឌ្ឍន៍ធនធានទឹកស្ទឹងតាសាល នៅក្នុងស្រុកឱរ៉ាល់ ខេត្តកំពង់ស្ពឺនេះនឹងផ្តល់ផលប្រយោជន៍យ៉ាងសំខាន់ដល់ការងារកសិកម្មរបស់កសិករ ធ្វើរនាំងទប់ស្កាត់ទឹកជំនន់ និងស្ថានីយវារីអគ្គិសនី។ លោកចាន់ យុទ្ធថា នាយកខុទ្ទកាល័យក្រសួងធនធានទឹកនិងឧតុនិយម បានថ្លែងថា គម្រោងអភិវឌ្ឍន៍ធនធានទឹកស្ទឹងតាសាលនេះ បានផ្តល់សារៈសំខាន់ណាស់សម្រាប់ស្រោចស្រពលើផ្ទៃដី កសិកម្មជាង២៥០.០០០ហិកតាទាំងរដូវវស្សា និងរដូវប្រាំងនៅក្នុងខេត្តកំពង់ស្ពឺ។ «គម្រោងអភិវឌ្ឍន៍ធនធានទឹកស្ទឹងតាសាលនេះ មានគោលបំណងបីសំខាន់៖ បម្រើដល់ការស្រោចស្រពលើផ្ទៃដីស្រូវវស្សាចំនួន២០.០០០ហិកតានិងស្រូវប្រាំងចំនួន៥.០០០ហិកតា បម្រើដល់ការទប់ស្កាត់ទឹកជំនន់ដោយភ្លៀងធ្លាក់ខ្លាំងនៅតំបន់ជួរភ្នំឱរ៉ាល់និងបម្រើដល់ការកសាងវារីអគ្គិសនីខ្នាតតូច»។ លោកចាន់ យុទ្ធថា បានបន្តថាគម្រោងនេះជួយស្តុបទឹកភ្លៀង ដើម្បីកុំឱ្យមានទឹកជំនន់ នៅពេលដែលមានភ្លៀងធ្លាក់ខ្លាំងនៅតំបន់ជួរភ្នំក្រវ៉ាញ និងភ្នំឱរ៉ាល់ ហើយជួយបង្កើតវារីអគ្គិសនី។ ក្រុមមន្ត្រីខេត្តកំពង់ស្ពឺបានថ្លែងថា គម្រោងអភិវឌ្ឍន៍ធនធានទឹកស្ទឹងតាសាលនេះជាកត្តាដ៏សំខាន់ ដើម្បីជួយជំរុញផលិតផលស្រូវរបស់កសិករសម្រាប់លើកកម្ពស់ជីវភាព ពីព្រោះពួកគាត់អាចធ្វើស្រូវបានទាំងរដូវវស្សា និងរដូវប្រាំង។ លោកយី គឹមថាន ប្រធានគម្រោងនៃមជ្ឈមណ្ឌលសិក្សានិងអភិវឌ្ឍន៍កសិកម្មកម្ពុជា បានថ្លែងថា  គម្រោងនេះជាជំហ៊ានវិជ្ជមានដើម្បីបង្កើនដំណាំស្រូវ និងផលិតផលស្រូវដោយសារតែមានធនធានទឹកនេះ។ «បើយើងមានការវិវឌ្ឍបែបប្រព័ន្ធធារាសាស្ត្របានគ្រប់គ្រាន់ វានឹងជាការល្អសម្រាប់កសិករ ហើយវាអាចចូលរួមចំណែកឈានទៅរកគោលនយោបាយក្នុងការជំរុញការនាំចេញស្រូវ»។ លោកយី គឹមថាន បានបញ្ជាក់ថា បើកសិករមិនមានចំណេះដឹងនិងជំនាញកសិកម្មត្រឹមត្រូវទេ ផលិតផលស្រូវរបស់គាត់មិនអាចកើនឡើងបានទេ។ លោកយី គឹមថាន បានថ្លែងតាមសម្តីដើមថា «យើងមានធនធានទឹកតែមួយមុខ យើងមិនអាច សម្រេចដល់ផលិតផលស្រូវខ្ពស់បានទេ បើយើងមិនមានចំណេះជំនាញកសិកនោះ៕»